Karsten Lauritzen (V), 2012-05-15:
Med dette beslutningsforslag pålægger Dansk Folkeparti regeringen at gennemføre de nødvendige ændringer af lovgivningen, så det bliver muligt at dømme alle medvirkende for en konkret forbrydelse, hvis det ikke er muligt at udpege en gerningsmand.
Dengang stemte Venstre imod det beslutningsforslag.
Vi har dog en forståelse for, at det kan være stødende for befolkningens retsfølelse, eller for Dansk Folkepartis retsfølelse for den sags skyld, at man ikke altid kan dømme skyldige i sager som dem, Dansk Folkeparti fremhæver i forslaget.
Ved grove kriminelle handlinger begået af en gruppe kan det være svært at udpege og i sidste ende dømme den endelige skyldige, hvis alle de implicerede tier om, hvad der er sket.
Når man hører om sager som f.eks. den, som jo efterhånden er en gammel sag, men en meget, meget alvorlig sag, Blekingegadebanden, eller den om den 21-årige mand, der i januar blev banket ihjel af en større gruppe, kan det være fristende at indføre Dansk Folkepartis forslag for at sikre, at alle får en behørig straf.
For det første mener vi i Venstre, at de gældende regler for medvirken, som justitsministeren også har redegjort for, allerede er vide, når det gælder muligheden for at idømme strafansvar.
For det andet strider forslaget mod princippet i dansk strafferetspleje om, at man er uskyldig, indtil det modsatte er bevist, og for det tredje ønsker vi at vente på den undersøgelse, som Rigsadvokaten er blevet pålagt at lave færdig, bl.a. som en del af tryghedspakken, som den tidligere regering lavede sammen med Dansk Folkeparti.
Lad mig uddybe de her ting.
Hvis der sker frifindelse ved sager, som der bl.a. er nævnt i forslaget her fra Dansk Folkeparti, skyldes det primært manglende bevismateriale og ikke udformningen af straffelovens bestemmelser om medvirken.
Derudover er der uskyldsformodningen, som jo altså en grundpille i den danske retsstat, i enhver reel retsstat, altså, at man er uskyldig, indtil det modsatte er bevist.
Ifølge retsplejeloven er det anklagerens opgave at sørge for, at den strafskyldige drages til ansvar, men også, at forfølgning af uskyldige ikke finder sted.
Princippet om, at man er uskyldig, indtil andet er bevist, er jo med til at sikre retssikkerheden for den enkelte, og vi kan og skal ikke ændre ved princippet om det, selv om det betyder, at der er skyldige, der går fri, for vi skal være sikre på, at uskyldige ikke bliver dømt.
Selv om der ikke kan ændres ved retsprincippet, vil vi i Venstre gerne være med til at modvirke, at kriminelle kan opnå mildere straf eller frifindelse ved at dække over hinanden ved gruppekriminalitet.
Det problem adresserede vi jo allerede i maj 2011, hvor den daværende regering i samarbejde med Dansk Folkeparti og Kristendemokraterne, som jo ikke længere sidder i Folketinget, indledte en undersøgelse på området.
I forbindelse med tryghedspakken anmodede vi altså Rigsadvokaten om at gennemgå de seneste års erfaring med hensyn til straf for medvirken til en forbrydelse, og vi ønsker at afvente Rigsadvokatens vurdering af, om der er brug for nye tiltag eller lovændringer, men vi håber selvfølgelig, at resultatet af den undersøgelse er nært forestående.
Men det ændrer ikke ved, at vi ikke kan støtte Dansk Folkepartis forslag.